Салоники къепщытэ
Алыджым и Салоники къалэм щекIуэкIа, щIалэгъуалэм я дунейпсо чемпионатым Урысейм и самбистхэм я командэр щытекIуащ. Абы хэлъхьэныгъэ ин хуищIащ япэ увыпIэр къэзыхьа ди лъахэгъу ДжэрыкI Рустам.
самбэмрэ дзюдомрэ щыхуагъасэу Тэрч къалэ дэт школым зи Iэзагъым щыхэзыгъахъуэ щIалэр мызэ-мытIэу республикэ, урысейпсо, дунейпсо зэпеуэхэм щытекIуащ, спорт лIэужьы-гъуитIми екIуу зыкъыщегъэлъагъуэ. ДжэрыкIым и ехъулIэныгъэхэм ящыщщ Европэм дзюдомкIэ пашэныгъэр къыщыхьыным теухуа зэпеуэм дыжьын, дунейпсо зэхьэзэхуэм жэз медалхэр къызэрыщихьар. Мы гъэм ди спортсменыр Урысей Федерацэм нэхъ лъэщ дыдэ щыхъуащ. Иджы ныбжьыщIэхэм я дунейпсо чемпионатым щытекIуащ.
Илъэс 18 хъу ди щIалэр килограмм 81-рэ зи хьэлъагъхэм я деж щыбэнащ. КIэух зэIущIэм Монголием щыщ и хьэрхуэрэгъум Iэмал гуэри къыхуимыгъанэу ари хигъэщIащ.
«Нэхъ гугъур зызэтепIыгъэнырщ. Хьэрхуэрэгъухэр самбист лъэщхэт. Си дежкIэ иджырей зэпеуэр спорт лъагапIэщIэм ухуэзышэщ» — къыджиIащ Рустам телефонкIэ зыщыпытщIам. ДжэрыкIым фIыщIэ ин яхуещI и гъэ-сакIуэ гъуэзэджэхэу Хъупэ Жантемыр, Мырзэ Теймураз, Марыщ Эдуард сымэ. Ахэрауэ къелъытэ и ехъулIэныгъэхэр зи фIыгъэр.
2013 гъэм и фокIадэм щыщIэдзауэ Тэрч щыщ щIалэщIэр Санкт-Петербург щопсэу икIи Болэ Вадим и деж зыщегъасэ.
— Дэ дрогушхуэ ныбжьыщIи 120-м зыщагъасэ ди спорт школыр чемпионхэм я щIэдзапIэу, спортышхуэм хуэ-зыунэтIу зэрыщытым, — жеIэ и тренер нэхъыжь Мырзэ Тимур. Фигу къэдгъэкIыжынщи, 2011 гъэм самбомкIэ Европэм и чемпион хъуа Хъущт Ахьмэди зыщигъэсар мыращ.
КIуантIэ Замирэ.
